21.7.2023.
LV
Eiropas Savienības Oficiālais Vēstnesis
C 257/37
16. norāda, ka sadarbspējas pārvaldība ir sadrumstalota, it īpaši decentralizētās valstīs, jo Eiropas sadarbspējas satvars ir brīvprātīga lieta; uzsver, ka valstu kompetentajām iestādēm un tām vietējām un reģionālajām pašvaldībām, kas uzskatāmas par risinājumu ieviešanas “pionierēm”, ir būtiska loma izpratnes veidošanā un līdzīgu pilsētu/reģionu mudināšanā uz digitālo pārkārtošanos; 17. atgādina, ka ir jālikvidē digitālās un teritoriālās atšķirības un ka to izdarīt palīdz “Digitālajā kompasā” (7) izvirzītais mērķis – 2030. gadā pilnīgi visus galvenos sabiedriskos pakalpojumus sniegt tiešsaistē; uzsver, ka visiem ES reģioniem un pašvaldībām, neraugoties uz to ģeogrāfisko stāvokli, tostarp perifērajiem reģioniem, attālām salām un kalnu apgabaliem, ir ārkārtīgi svarīgi, lai sabiedriskie pakalpojumi digitāli un/vai tiešsaistē būtu sadarbspējīgi.
Tehnoloģija spēj garantēt, ka reģioni un pašvaldības spēj pārvarēt attālinātības radītos traucēkļus; Komiteja norāda, ka sadarbspējīgas pārkārtošanās pārvaldībā ir nepieciešama konkrēta un efektīva sadarbība ar salām un perifērajiem reģioniem; 18. atzinīgi vērtē proaktīvo pilsētu un reģionu veikumu, jo tie, darbodamies kā pirmlietotāji, izmēģina jaunas metodes, meklē jaunus risinājumus un dalās paraugpraksē; augsti vērtē darbu, ko veic gan kustība living-in.eu (8), kurā digitālās pārkārtošanās veicināšanas nolūkā apvienojušās vairākas pilsētas un kopienas, gan Open and Agile Smart Cities (atvērtas un aktīvas viedās pilsētas), kas izstrādājušas t.s. minimālos sadarbspējas mehānismus – universālus rīkus, ar kuriem viscaur pasaulē nodrošināt datu, sistēmu un pakalpojumu sadarbspēju starp pilsētām un piegādātājiem; uzsver: lai varētu nodrošināt viendabīgāku sadarbspējas vidi un plaši izmantot sadarbspējas risinājumus, ir jāveido ES mēroga pārvaldības sistēma; 19. norāda, ka jaunu sistēmu iepirkumi un konkursi, tāpat kā esošo sistēmu modernizēšana, radīs slogu vietējām un reģionālajām pašvaldībām – sevišķi tāpēc, ka pietrūkst zināšanu, finanšu un personāla; 20. atkārtoti uzsver sadarbspējas izšķirošo nozīmi ES digitālajā noturībā un stratēģiskajā neatkarībā: ar savstarpēji savienotiem pakalpojumiem un sistēmām, visās savstarpēji saistītajās vienībās izmantojot vienādus vai līdzīgus risinājumus, ir jāspēj novērst varbūtēju digitālu pandēmiju, ko var izraisīt kiberuzbrukums vājākajam tīkla posmam.
Tajā pašā laikā atklātā pirmkoda risinājumu izmantošana samazinās atkarību no lielākajiem programmatūras risinājumu piegādātājiem, tādējādi palielinot ES stratēģisko neatkarību; 21. atzīst pilsētu, mazāku pašvaldību un reģionu bažas par jaunajiem uzdevumiem, kas uzticēti ar ierosināto regulu, un uzsver, ka ir absolūti nepieciešams ņemt vērā īpašās to intereses; stingri norāda, ka RK pārstāvjiem ir jābūt cieši iesaistītiem stratēģiskajā sadarbspējas pārvaldībā; pateicoties savai līdzdalībai Sadarbspējīgas Eiropas kolēģijā, apņemas panākt, ka tiek ņemtas vērā vietējā un reģionālā līmeņa bažas; 22. uzsver, ka vietējām un reģionālajām pašvaldībām ir svarīgi no Sadarbspējīgas Eiropas kolēģijas un kompetentajām valstu iestādēm saņemt konkrētus norādījumus par to, uz kuriem pakalpojumiem attiecas sadarbspējas novērtējums; uzsver, ka pirms jebkura sadarbspējas novērtējuma būtu jāveic iepriekšēja pārrobežu piemērojamības pārbaude, un par to būtu jāatbild valstu kompetentajām iestādēm; 23. atzinīgi vērtē to, ka priekšlikumā uzsvars likts uz atklātā pirmkoda risinājumiem, kā arī atklātā pirmkoda izstrādātāju dalību Sadarbspējīgas Eiropas Kopienā.
Ja atklātais pirmkods vietējo/reģionālo pašvaldību līmenī tiktu lietots kā būtisks pakalpojumu risinājumu elements, uzlabotos pārredzamība, samazinātos izmaksas, pieaugtu kiberdrošība un tiktu novērsta atkarība no viena pārdevēja, kad, mainoties pakalpojuma sniedzējam, daži jau savāktie dati var nebūt pieejami; 24. ierosina, ka Sadarbspējīgas Eiropas portālam – vai kādam citam portālam ar līdzīgām funkcijām – vajadzētu darboties kā repozitorijam, kurā atrodas visi ES dalībvalstīs sniegtie tiešsaistes sabiedriskie pakalpojumi, sagrupēti pēc pakalpojumu veidiem un dalībvalstīm.
Tādā gadījumā portāls var kļūt par sākumpunktu ikvienam iedzīvotājam, kurš vēlas noskaidrot, kā tiešsaistē piekļūt šiem sabiedriskajiem pakalpojumiem.
Tas būtu efektīvs veids, kā apkopot informāciju par galvenajiem sabiedriskajiem pakalpojumiem, kas, sākot ar 2030. gadu, sniedzami tiešsaistē; 25.
visbeidzot, norāda, ka priekšlikums atbilst subsidiaritātes un proporcionalitātes principam.
Briselē, 2023. gada 24. maijā Eiropas Reģionu komitejas priekšsēdētājs Vasco ALVES CORDEIRO
(7) (8)
https://digital-strategy.
ec.europa.eu/lv/policies/europes-digital-decade https://living-in.eu/